Ди щIалэхэм дэрэжэгъуэ къыдат
Мы махуэхэм зэхуащIыжа XXXI Гъэмахуэ Олимп джэгухэу Рио-де-Жанейрэ щекIуэкIам ди къэралым и цIыху псори кIэлъыплъащ жыпIэмэ, ущыуэну къыщIэкIынкъым. Спортым епха цIыхухэм я мызакъуэу, ди щIалэхэмрэ хъыджэбзхэмрэ я зэфIэкI лъагэхэм щыгуфIыкIащ ди республикэм ис дэтхэнэри. Олимпиадэр къазэрыщыхъуамкIэ дэ къыддэгуэшащ Къэбэрдей-Балъкъэрым и цIыху цIэрыIуэ зыбжанэ:
Къуэдзокъуэ Анатолий, спортым и ветеранхэм я зэгухьэныгъэм и тхьэмадэ:
Рио-де-Жанейрэ щекIуэкIа XXXI Олимп джэгухэм хэта ди бэнакIуэ Махуэ Билал зыкъызэригъэлъэгъуар икъукIэ си гум щIыхьащ. Сэ сызэреплъымкIэ, абы и къарур къыкIэлъыкIуэ зэIущIэхэм хуихъумэну хэтауэ аращ. АрщхьэкIэ, и хьэрхуэрэгъум къытрахыурэ кърата очкоитIым Билал игъэбэлэрыгъащ икIи кIэух секундхэм набдзэгубдзаплъагъэр зэрыфIэкIуэдар Украинэм и бэнакIуэм къигъэсэбэпри, бжыгъэр зэхуэдэ ищIыжащ. БэнэкIэм и хабзэм къызэригъэувымкIэ, бжыгъэр щызэхуэдэм и деж текIуэныгъэр зратыр иужьрей ебгъэрыкIуэныгъэм очко къыщызыхьаращ.
КъыкIэлъыкIуэу, къыхэзгъэщыну сыхуейщ адрей ди адыгэ щIалэхэм я ехъулIэныгъэхэр. ДзюдомкIэ дыщэ медалыр къэзыхьа Мудрэн Беслъэн Налшык къезыгъэблэгъэжахэм сахэтащ. АпхуэдизкIэ гушхуэныгъэм сыкъызэгуитхъырти, зызмыгъэнщIыжу абы IэплIэ хуэсщIырт.
Ди пщIэр лъагэу зыIэтахэм ящыщщ бэнакIуэ Джэду Iэниуар. Лъыр къыпыжу финал зэIущIэр абы иригъэкIуэкIащ. Япэ Iыхьэм 6:0-у япэ ища пэтми, къыкIэлъыкIуэм и уIэгъэр нэхъ хьэлъэ зэрыхъуам, абы тэмэму къызэремыIэзам и зэранкIэ Ираным и лIыкIуэм бжыгъэр зэхуэдэ ищIыжащ. Ди республикэм и Iэтащхьэм зэрыжиIащи, Джэду Iэниуар къи-хьа дыжьын медалыр дыщэ зыбжанэм нэхърэ нэхъ лъапIэщ. Си фIэщ мэхъу Iэниуар къигъэлъэгъуа зэфIэкI лъагэмрэ бэшэчагъымрэ къыдэкIуэтей ныбжьыщIэхэм щапхъэ зэрахуэхъунур. Спортым и ветеранхэм я зэгухьэныгъэм хэтхэр дызэреплъымкIэ, Джэдум ди къэралым и спортым и зыужьыныгъэм хуищIа хэлъхьэныгъэшхуэм папщIэ дамыгъэ лъапIэ къыхуагъэфэщэн хуейщ. Ар нэгъэсауэ адыгэлI ирокъу.
Батыр ФатIимэ,стIолыщхьэ теннисымкIэ республикэ СДЮСШ-м и унафэщIым и къуэдзэ, Европэм и чемпион:
— Мы гъэм Рио-де-Жанейрэ щекIуэкIа Олимп джэгухэм дэрэжэгъуэ ин къызатащ. Ди къэралым и нэгъуэщI къалэхэм щызиIэ си ныбжьэгъухэр телефонкIэ къызэхъуэхъуащ Мудрэн Беслъэн и текIуэныгъэмрэ Джэду Iэниуар и дыжьын медалымрэ папщIэ. А щIалэхэм Къэбэрдей-Балъкъэрым и мызакъуэу, Урысейм и пщIэри дунейпсо утыкум лъагэу щаIэтащ. Дэ псори дызэреплъымкIэ, Джэдум хуэфащэр дыщэ медалырат, ауэ, ди жагъуэ зэрыхъуащи, судьяхэм Iэниуар ар IэщIахащ. Апхуэдэу щыт пэтми, ди щIалэм къихьа текIуэныгъэр пашэ хъуахэм я ехъулIэныгъэм нэхърэ мынэхъ лъагэмэ, зыкIи нэхъыкIэкъым.
Зыгъэхьэзырар ЖЫЛАСЭ Замирщ.
